
INNHOLD

Sentrale navn

1. Georgisk mareritt

2. Oligarken

3. Georgia og georgiere

4. Valget som ble stjålet

5. Mellom imperiene

6. Georgisk Majdan

7. Stalins piano

8. Selvstendigheten som ble et ragnarok

9. Et lite land i en stor verden

10. Ukraina er Georgia – Georgia er Ukraina

11. Sakartvelo

Kilder


Sentrale navn

POLITIKERE

Aslan Abashidze var en prorussisk politiker som styrte den autonome republikken Adsjara nærmest eneveldig fra 1991 til Roserevolusjonen i 2004.

Nino Burjanadse var leder for det georgiske parlamentet fra 2001 til 2008, og en av hovedpersonene bak Roserevolusjonen i 2004. Hun brøt med Den forente nasjonalbevegelsen i 2008.

Giorgi Gakharia er leder for opposisjonspartiet For Georgia. Han var tidligere finans- og utviklingsminister i 2016–2017, innenriksminister 2017–2018 og statsminister 2019–2021. I 2021 brøt han med Georgisk Drøm og startet sitt eget parti.

Zviad Gamsakhurdia var en forfatter og sovjetisk dissident som ble valgt til president i 1991. I januar 1992 ble han styrtet ved et kupp. Han døde under uklare omstendigheter i desember 1993.

Valeri Gelasjvili var parlamentsmedlem for det konservative republikanske partiet i 1999–2005, og for Georgisk Drøm i 2012–2015. I 2006 ble han overfalt på gaten etter å ha kommet med flere anklager mot president Mikheil Saakasjvili.

Vakhtang Gomelauri var georgisk innenriksminister frem til mai 2025. Han var tidligere leder for Bidzina Ivanisjvilis personlige livvakt.

Bidzina Ivanisjvili er en mangemillionær som tjente mye av formuen sin i Russland på 1990-tallet. Han grunnla Georgisk Drøm i 2011 og var statsminister og partileder fra 2012 til 2013, samt partileder fra 2018 til 2021. I desember 2023 ble han «æresformann» i partiet.

Viktor Janukovytsj var president i Ukraina fra 2010 til 2014. Da ble han avsatt av parlamentet som del av den ukrainske Verdighetsrevolusjonen. Før det var han statsminister fra 2002–2004 og kandidat ved presidentvalget i 2004.

Zurab Japaridze er leder for det libertarianske partiet Girchi – mer frihet. Fra 2005 til 2012 var han professor ved to universiteter. I 2012 sluttet han seg til partiet Den forente nasjonalbevegelsen og satt i parlamentet fra 2012–2016. Han grunnla Girchi i desember 2020. I mai 2025 ble han fengslet etter å ha nektet å forklare seg for kommisjonen som gransker Den forente nasjonalbevegelsens tid ved makten.

Viktor Jusjetsjenko var president i Ukraina fra januar 2005, etter Oransjerevolusjonen, og satt til februar 2010 da han ble erstattet av Viktor Janukovytsj. Han var også statsminister fra 1999 til 2001.

Kakha Kaladze har vært ordfører i Tbilisi siden 2017. I 2012– 2017 var han visestatsminister og energiminister i regjeringen til Bidzina Ivanisjvili. Utnevnelsen ble kritisert på grunn av mulige interessekonflikter, siden Kaladze var deleier i to energiselskaper. Før dette spilte han profesjonell fotball for flere europeiske lag.

Mikhail Kavelashvili ble valgt til president av parlamentet i desember 2024, men anerkjennes ikke av opposisjonen. Kavelashvili ble valgt inn i parlamentet for Georgisk Drøm i 2016. Før det var han også profesjonell fotballspiller i flere europeiske klubber. I 2022 var han med å grunnlegge partiet Folkemakt, som brøt ut av Georgisk Drøm. Kavelashvili har også spredt konspirasjonsteorier om «Det globale krigspartiet» og andre antivestlige konspirasjonsteorier.

Ekaterine Khvedelidze er gift med Bidzina Ivanisjvili. Hun var offisiell leder for Georgisk Drøm i 2011–2012.

Irakli Kobakhidze har vært statsminister siden 2021. Han er utdannet jurist og ble leder for Georgisk Drøm i 2015. I 2016 spilte han en viktig rolle i å sikre den store valgseieren til partiet. Samme år ble han leder for det georgiske parlamentet. I 2019 ble han nødt til å trekke seg etter en skandale der en russisk politiker fikk sitte på plassen til parlamentslederen, samtidig som politiet brukte vold for å spre demonstrantene utenfor. Kobakhidze var en forkjemper for «den russiske loven» i 2023 og 2024, og er en viktig spreder av konspirasjonsteorien om «Det globale krigspartiet».

Eduard Koikoty var president i utbryterrepublikken Sør-Ossetia fra 2001 til 2011. Han erstattet den mer moderate Ljudvik Sjiborov. Han tilbrakte 1990-tallet i Russland, og ble styremedlem i Aleksandr Dugins «eurasiske» organisasjon.

Aleksandr Lukasjenko har vært president i Belarus siden 1994 og har blitt kalt «Europas siste diktator». I 2020 tapte han etter alt å dømme valget til utfordreren Sviatlana Tsikhanowskaja, men nektet å godta nederlaget. EU har ikke anerkjent ham som lovlig president etter dette. Siden da har regimet vært fullstendig avhengig av Russland og har opptrådt som en alliert i krigen mot Ukraina.

Dmitrij Medvedev var president i Russland fra 2008 til 2012. Før det var han visestatsminister i 2005–2007. Putin, som fortsatte å beholde den virkelige makten som statsminister, utnevnte Medvedev til statsminister da han kom tilbake som president i 2012. Medvedev beholdt statsministerposten til 2020.

Irakli Okruasjvili var innenriksminister og forsvarsminister under Mikheil Saakasvjvili frem til 2007. Da kunngjorde han opprettelsen av et nytt opposisjonsparti og kom med en rekke anklager mot Saakasjvili. Han levde i eksil i Frankrike fra 2007 til 2012. I mai 2025 ble han fengslet etter å ha nektet å forklare seg for kommisjonen som gransker Den forente nasjonalbevegelsens tid ved makten.

Shalva Papuasjvili er en Georgisk Drøm-politiker som har vært leder for parlamentet siden desember 2021. Han er også leder for det omstridte parlamentet som trådte sammen etter valget i oktober 2024. Han er utdannet jurist, og gikk inn i politikken i 2020 da han ble valgt inn i parlamentet. Papuasjvili undertegnet også lovene om utenlandske agenter og om beskyttelse av familieverdier og mindreårige i 2024, etter at president Salome Zurabisjvili nektet.

Vladimir Putin var president i Russland fra 2000 til 2008 og har vært president igjen siden 2012. Mellom 2008 og 2012 var han statsminister i Russland.

Mikhail Saakasjvili var president i Georgia fra 2004 til 2013. Før det var han justisminister i 2001–2002. Fra 2015 til 2016 var han guvernør i Odesa-regionen i Ukraina.

Eduard Sjevardnadse var partisekretær i sovjetrepublikken Georgia i 1972–85 og sovjetisk utenriksminister mellom 1985–1991. I 1992 ble han leder for statsrådet som tok over etter at Zviad Gamsakhurdia ble styrtet. Fra 1995 til 2003 var han president i Georgia.

Margarita Simonjan har vært redaktør for den russiske TV-kanalen RT (tidligere Russia Today) siden 2005.

Tea Tsulukiani er parlamentsmedlem for Georgisk Drøm, og har tidligere hatt flere ministerposter. Som justisminister ble hun beskyldt for å støtte en «klan» av politisk lojale dommere, og som kulturminister ble hun beskyldt for å erstatte erfarne ledere for kulturinstitusjoner med mindre skikkede folk, basert på politisk lojalitet. Siden 2025 har hun vært leder for kommisjonen som gransker Den forente nasjonalbevegelsens tid ved makten, som også har blitt utvidet til å gjelde tiden etter 2012.

Zurab Zhvania var leder for parlamentet fra 1995 til 2001, og en av de tre lederskikkelsene i Roserevolusjonen. Han var statsminister fra 2004 til sin død i februar 2005. Offisielt skyldtes dødsfallet en ulykke. Dette ble trukket i tvil av blant andre Irakli Okruasjvili.

Salome Zurabisjvili er en franskfødt diplomat som var president i Georgia fra 2018. Hun er den siste som ble valgt etter den gamle grunnloven. Hun var også utenriksminister under Mikheil Saakasjvili i 2004–2005 og parlamentsmedlem for Georgisk Drøm i 2016–2018. Siden 2023 har hun støttet demonstrasjonene mot Georgisk Drøm. Etter at presidentperioden tok slutt i desember 2024, har hun fortsatt å kalle seg Georgias lovlige president.

ANDRE

Sjamil Basajev var en tsjetsjensk geriljaleder og islamist som spilte en viktig rolle i den andre Tsjetsjenia-krigen frem til han ble drept i 2006. Tidlig på 1990-tallet slåss han sammen med andre frivillige tsjetsjenere i Nagorno-Karabakh og Abkhasia. I august 1999 ledet han en gruppe militante, tsjetsjenske islamister som invaderte naborepublikken Dagestan for å opprette en islamsk stat. Dette var med å lede til den andre Tsjetsjenia-krigen.

Dsjokar Dudajev var tsjetsjener og tidligere generalmajor i det sovjetiske flyvåpenet som ble president i den russiske delrepublikken Tsjetsjenia i 1991. Fra 1994 ledet han en uavhengighetskrig mot Russland (Den første Tsjetsjenia-krigen). I 1996 ble han drept i et russisk rakettangrep.

Aleksandr Dugin er en russisk filosof og en ledende representant for eurasianismen, som betrakter det tidligere russiske imperiet og Sovjetunionen som en egen sivilisasjon med andre verdier enn vestlige land. Mens innflytelsen hans i Putins Russland er omstridt, har han fått stor innflytelse blant europeiske og amerikanske høyreekstremister innenfor alt-right og identitærbevegelsene.

Mamuka Mamulasjvili er lederen for Den ukrainske legionen i den ukrainske hæren.

Grigol Ordzhonikidze var en georgisk bolsjevikleder som slåss i Den røde armeen under Den russiske borgerkrigen. Fra 1918 var han en av lederne for bolsjevikene i Nord-og Sør-Kaukasus. I 1921 organiserte han en bolsjevik-oppstand i Georgia, som fungerte som unnskyldning for den sovjetrussiske invasjonen kort tid etter. I 1922–26 var han førstesekretær for kommunistpartiet i Den transkausiske føderative sovjetrepublikken. I februar 1937 døde han under uklare omstendigheter. En teori er at han ble drept eller begikk selvmord på ordre fra Stalin.

Dmitrij Peskov er en russisk diplomat som har vært offisiell talsperson for Vladimir Putin siden 2012.

Giorgi Taktakishvili er leder for organisasjonen Vote for Europe

Noe Zhordania var en georgisk sosialdemokratisk (mensjevik) politiker og statsminister i den første georgiske republikken fra 1918 til 1921.

